በርካታ ስደተኞችን በመቀበል ኢትዮጵያ ከአፍሪካ ቀዳሚ ናት
ከተለያዩ አገራት ድንበር አቋርጠው የሚመጡ በርካታ ስደተኞችን ተቀብሎ በማስተናገድ ኢትዮጵያ ከአፍሪካ ቀዳሚ መሆኗን በብሔራዊ መረጃ ደህንነት የስደተኞችና ከስደት ተመላሾች ጉዳይ አስተዳደር አስታወቀ፡፡ኢትዮጵያ አስተማማኝ ሠላም የሰፈነባት አገር በመሆኗ የበርካታ ስደተኞች ምርጫ መሆኗን የአስተዳደሩ ምክትል ዳይሬክተር አቶ አያሌው አወቀ ከዋኢማ ጋር በነበራቸው ቆይታ ገልፀዋል፡፡ በዚህም የተነሳ በርካታ ስደተኞችን በመቀበል ከአፍሪካ አንደኛ ከዓለም ደግሞ በአምስተኛ ደረጃ ላይ መቀመጧን ነው የተናገሩት፡፡ አቶ አያሌው እንደተናገሩት በአሁኑ ወቅት ከተለያዩ የጎረቤት አገራት የተሰደዱ ከ700 ሺ በላይ ስደተኞችን ተቀብላ እያስተናገደች ይገኛል፡፡ከእነዚህም መካከል አብዛኛውን ቁጥር የሚይዙት የደቡብ ሱዳን ስደተኞች ሲሆኑ እነዚህም ከ275 ሺ በላይ ይደርሳሉ፡፡ የሶማሊያ፣ የኤርትራና የሱዳን ስደተኞችም እንደ ቅደም ተከተላቸው ከ247 ሺ፣ ከ136 ሺ እና ከ36 ሺ  በላይ ናቸው፡፡ከእነዚህ አገራት በተጨማሪ ከኮንጎ፣ከሩዋንዳ፣ከቡሩንዲና በቅርቡ ደግሞ ከየመን የሚመጡ ስደተኞች መኖራቸውንም አቶ አያሌው ጠቁመዋል፡፡ስደተኞቹ በተለያዩ አካባቢዎች በተቋቋሙ 24 የስደተኞች መጠለያ ጣቢያዎች የሚኖሩ ሲሆን የምግብ፣ የመጠጥ ውሃ፣ የጤናና የትምህርት አገልግሎትም ያገኛሉ፡፡ ከካምፕ(የስደተኞች መጠለያ ጣቢያ ) ውጭ ለመኖር አቅሙ ላላቸው ስደተኞችም በከተማ ውስጥ እንዲኖሩ ይፈቀድላቸዋል፡፡ከመጀመሪያ ደረጃና ሁለተኛ ደረጃ ትምህርት በተጨማሪ ስደተኞቹ በተለያዩ ዩኒቨርስቲዎች ገብተው ከፍተኛ ትምህርታቸውን እንዲከታተሉም መንግስት ዕድሉን አመቻችቶላቸዋል፡፡በመሆኑም በ11 ዩኒቨርሲቲዎች ከ1ሺ 500 በላይ ስደተኞች በመጀመሪያ፣በሁለተኛና በሶስተኛ (በፒኤችዲ) ዲግሪ ትምህርታቸውን እየተከታተሉ ይገኛል፡፡በተለያዩ ዘርፎች የሶስት ወርና የአንድ ዓመት  የቴክኒክና ሙያ ስልጠናም ያገኛሉ፡፡  ስደተኞች ወደ አገር ውስጥ ሲገቡ የተለያዩ በሽታዎችን ይዘው እንዳይገቡም ድንበር ላይ ተገቢው ምርመራ ይደረጋል፡፡ የእንስሳት በሽታም እንዳይገባ ተገቢው ጥንቃቄ ይደረጋል፡፡ ከፌዴራል ጤና ጥበቃና ከአለም ጤና ድርጅት ጋር በመተባበር ተገቢው ምርመራና የህክምና ክትትል እንደሚደረግ ተመልክቷል፡፡ በስደተኛ ስም ሌላ ተልዕኮ ይዞ የሚመጣ አካል እንዳይኖርም በሚመለከተው አካል ተገቢው ክትትልና ቁጥጥር ይደረጋል፡፡ ከዚህ በላይ ግን በሠላም እጦት ከቀዬውና አገሩ የተሰደደው ስደተኛ ይህን ጉዳይ አጥብቆ እንደሚከታተልና እንደሚቆጣጠርም ነው የተጠቆመው፡፡ የኢትዮጵያ የስደተኞች አያያዝ በዓለም ዓቀፉ ማህበረሰብ የተመሰገነና የተደነቀ እንደሆነም አስተዳደሩ ገልፀል፡፡ በየጊዜውም በርካታ ስደተኞችን በመቀበል ተገቢውን አገልግሎት እየሰጠች ይገኛል፡፡ ለዚህ ደግሞ በዓለም ዓቀፉ ማህበረሰብ ተገቢው ድጋፍና ትብብር ሊደረግ እንደሚገባ ነው የተገለፀው፡፡ ለስደተኞች ተገቢውን አገልግሎት በሚፈለገው መጠንና ጥራት ለመስጠት ዓለም ዓቀፉ ማህበረሰብና ለጋሽ አካላት የገንዘብ፣የቁሳቁስና ሌሎች አስፈላጊ ድጋፍና ትብብር እንዲያደርጉ አስተዳደሩ ጥሪ አቅርቧል፡፡ 